Na temelju članka 58. Zakona o odgoju i obrazovanju u osnovnoj i srednjoj školi ( Narodne novine broj 87/08., 86/09.,92/10.,105/10., 90/11., 5/12, 16/12., 86/12.,126/12, 94/13., 152/14., 07/17., 68/18., 98/19., 64/20,151/22 i 156/23.), Pravilnika o kriterijima za izricanje pedagoških mjera ( Narodne novine broj 94/15 i 03/17. ) i članka 59. Statuta Ekonomske škole Sisak, nakon provedene rasprave na sjednicama Vijeća roditelja, Vijeća učenika i Nastavničkog vijeća Škole, Školski odbor Ekonomske škole Sisak na sjednici održanoj dana 18.03. 2024. donosi


         PRAVILNIK O KUĆNOM REDU  


I.OPĆE ODREDBE

Članak 1.
Pravilnikom o kućnom redu ( u daljnjem tekstu: Pravilnik ) uređuje se unutarnji red u Školi, odnosno određuju se i usklađuju obveze i prava učenika, zaposlenika škole, roditelja te ostale djece, mladeži i građana kao korisnika i posjetitelja škole (u daljnjem tekstu: Škola) i njenog užeg okoliša. 
Izrazi koji se koriste u ovom Pravilniku, a koji imaju rodno značenje, bez obzira na to jesu li korišteni u muškom ili ženskom rodu, obuhvaćaju na jednak način i muški i ženski rod.

                                                                  Članak 2.
Pravilnikom o kućnom redu u Ekonomskoj školi Sisak utvrđuju se:
1. pravila i obveze ponašanja u Školi, unutarnjem i vanjskom prostoru
2. pravila međusobnih odnosa učenika
3. pravila međusobnih odnosa učenika i radnika
4. radno vrijeme
5. pravila sigurnosti, zaštite od socijalno neprihvatljivih oblika ponašanja, diskriminacije, neprijateljstva i nasilja
6. načini postupanja prema imovini
7. postupanje suprotno odredbama Pravilnika

                                                              Članak 3.
Pravilnikom trebaju biti upoznati svi zaposlenici škole, učenici i njihovi roditelji, te ga trebaju dosljedno primjenjivati.  S odredbama Pravilnika razrednici su na početku školske godine dužni upoznati roditelje i učenike, a po potrebi i više puta tijekom nastavne godine.
Odredbe Pravilnika obvezne su za sve korisnike usluga odgoja i obrazovanja: učenike, zaposlenike, te posjetitelje dok se nalaze u prostoru Škole.
Primjerak ovog Pravilnika ističe se na oglasnoj ploči i mrežnoj stranici Škole.


II. ORGANIZACIJA RADA I RADNO VRIJEME ŠKOLE

Članak 4.
Redovito i točno dolaženje u Školu obvezatno je za sve:
· učenici u Školu dolaze najmanje 10 minuta prije početka nastave
· nastavnici u Školu dolaze najmanje 5 minuta prije početka nastave
· ostali zaposlenici rade prema utvrđenom radnom vremenu.
      
                                          
  Članak 5.
Nastava za učenika održava se u dvije smjene prema sljedećem rasporedu:
Prijepodnevna smjena-početak sata:       poslijepodnevna smjena-početak sata:
0. sat   7.10                                           0.sat  13.10
1. sat   8.00                                           1.sat  14.00
2. sat   8.50                                           2.sat  14.50
3. sat   9.50                                           3.sat  15.50
4. sat 10.45                                           4.sat  16.45
5. sat 11.35                                           5.sat  17.35
6. sat 12.25                                           6.sat  18.25
7. sat 13.15                                           7.sat  19.15

Nastavni sat traje 45 minuta, a odmori imaju slijedeće trajanje: 
nakon 1. sata – 5 minuta, nakon 2. sata – 15 minuta, nakon 3. sata – 10 minuta, 
nakon 4. i 5. sata po 5 minuta. 

					      Članak 6.
Raspored radnog vremena ravnateljice, stručnih službi - knjižnice i pedagoga, tajništva i računovodstva obavezno se ističe na ulaznim vratima svake službe.

					      Članak 7.
U vrijeme ljetnog, zimskog i proljetnog odmora učenika, škola radi samo u prijepodnevnoj smjeni.
					      Članak 8.
Tajništvo i računovodstvo radi sa strankama svakim radnim danom od 11.30 do 14.30 sati. 
U drugo vrijeme tajništvo i računovodstvo nije obavezno primati stranke, osim u hitnim slučajevima. 
     Članak 9.
Radnici su dužni dolaziti na posao i odlaziti s posla prema rasporedu radnog vremena.
Način evidencije nazočnosti na radu određen je odredbama Pravilnika o evidenciji radnog vremena za radnike školskih ustanova. 
Radnici liste evidencije radnog vremena predaju ravnatelju Škole na kraju mjeseca.
                                                                        
                                                               Članak 10.
Predmetni nastavnici dužni su u vremenu određenom za individualne konzultacije objavljene na mrežnoj stranici škole na početku školske godine, te uz prethodnu najavu, dati učenicima, roditeljima, skrbnicima i drugim strankama odgovarajuće obavijesti vezano uz uspjeh i postignuća učenika.

    Članak 11.
Dužnost je radnika, učenika i drugih osoba koje borave u Školi, skrbiti se o imovini Škole prema načelu dobroga gospodara te se isti moraju  racionalno koristiti sredstvima Škole koja su im stavljena na raspolaganje. Svaki uočeni kvar na instalacijama električne struje, plina ili vodovoda, grijanja ili drugi kvar zaposlenici i učenici obvezni su prijaviti dežurnom nastavniku ili domaru.
Počinitelj (djelatnik, učenik) je dužan nadoknaditi štetu koju učini na školskoj imovini. Ukoliko se ne može utvrditi počinitelj kod učenika, štetu nadoknađuje skupina učenika ili razredni odjel, a nadoknada se utvrđuje u jednakim pojedinačnim iznosima.
Visina štete se utvrđuje u visini cijene koštanja oštećene imovine odnosno na temelju procjene visine štete ukoliko se ne može utvrditi cijena koštanja oštećene imovine. 
Procjenu štete vrši povjerenstvo od tri člana (  razrednik, roditelj i ravnatelj), a odluku o imenovanju povjerenstva donosi ravnatelj. Roditelj učenika, odnosno skrbnik učenika dužan je štetu nadokanditi u roku 8 dana, a novčani iznos za naknadu štete uplaćuje na žiro-račun škole. Naknada štete se može izvršiti i kupnjom oštećenog predmeta u dogovoru s povjerenstvom Škole.
Ako je učenik štetu napravio namjerno, može mu se izreći i odgovarajuća pedagoška mjera prema Statutu Škole.
Škola nije odgovorna za nestanak stvari i novca učenika, djelatnika i drugih osoba tijekom njihovog boravka u školskom prostoru.

                                                                 Članak 12.
Nakon isteka radnog vremena radnici Škole, kao i učenici dužni su uredno pospremiti svoja radna mjesta, radne materijale, zatvoriti prozore i isključiti računala.

III. PRAVILA I OBVEZE PONAŠANJA U ŠKOLI, UNUTARNJEM I VANJSKOM PROSTORU

     Članak 13.
U školskom prostoru ili njegovom vanjskom dijelu nije dozvoljeno:
- izražavanje nepoštivanja prema Republici Hrvatskoj i njenim simbolima kao što su zastava, himna, grb i slično
- konzumacija duhanskih proizvoda i e-cigareta 
-unošenje i konzumiranje energetskih napitaka
- donošenje i unošenje naprava sličnih oružju ili drugih naprava koje bi mogle izazvati strah ili nelagodu kod učenika ili školskog osoblja 
-unošenje sredstava, opreme i uređaja koji mogu izazvati požar ili eksploziju te opasnost bilo koje vrste koja bi time mogla ugroziti život i zdravlje učenika i djelatnika Škole ili nanijeti materijalnu štetu
-oštećivanje školske imovine (pisanje, urezivanje, lijepljenje žvakaćih guma po klupama ili ispod klupa) narušavanje izgleda Škole (ostavljanje ili bacanje smeća, otpadaka, papira i slično izvan koševa namijenjenih za odlaganje istog)
-donošenje, posjedovanje i konzumiranje alkohola ili bilo kakvih opojnih sredstava ili droga kao i dolaženje u školu pod utjecajem alkohola ili drugih opojnih sredstava što se primjenjuje na sve djelatnike, učenike i stranke u Školi;
-zlouporaba društvenih mreža za objavu sadržaja koji štete ugledu učenika, djelatnika ili Školi;
-odijevanje učenika ili djelatnika Škole protivno Kodeksu odijevanja Ekonomske škole Sisak;
- zanemarivanje osobne higijene zaposlenika i učenika škole
-promidžba i prodaja proizvoda koji nisu u skladu s ciljevima odgoja i obrazovanja;
-nošenje neprimjerenih obilježja i simbola kojima bi se iskazivala mržnja, netolerancija ili bilo koji oblik diskriminacije 
-neovlašteno snimanje ili fotografiranje drugih osoba bez njihovog znanja i odobrenja u svim učionicama, te prostoru Škole 
-neprimjereno ponašanje nastavnika ili djelatnika Škole prema učenicima ili roditeljima i
drugim osobama koje borave u Školi kao i neprimjereno  ponašanje učenika prema nastavnicima ili bilo kojem djelatniku Škole, drugom učeniku ili nazočnoj osobi u Školi, kao i neprimjereno ponašanje roditelja prema nastavnicima i učenicima
-kockanje
-objavljivanje sadržaja koji se tiču školskog rada i poslovanja u bilo kojem medijskom obliku bez prethodne suglasnosti Škole ukoliko se isti provode u svrhu odgojno- obrazovnog rada
-neovlašteno dovođenje stranih osoba ili učenika iz drugih škola;
- dovođenje životinja u prostorije škole
-druge radnje i postupci koji ovdje nisu izrijekom navedeni, ali su u suprotnosti s ovim Pravilnikom, etičkim kodeksom ili općeprihvaćenim, kulturnim i uljudnim ponašanjem u društvenoj zajednici

      					    Članak 14.
Učenik ima pravo na pritužbu koju može predati nastavniku, razredniku, pedagogu, ravnatelju i školskom odboru.

IV.RED U UČIONICI
  Članak 15.
Po ulasku u zgradu učenici odlaze u svoje matične učionice gdje čekaju početak nastave. 
U specijalizirane učionice, učenici ulaze po dolasku nastavnika.	
				
                                                              Članak 16. 
Učenici u Školu donose školski pribor i knjige koje su im za taj dan potrebne. 
Za ukradene i izgubljene predmete Škola ne snosi odgovornost.
Za vrijeme nastavnog sata učenici smiju na stolu držati samo pribor potreban za održavanje nastavnog sata, a tijekom odmora mogu konzumirati užinu i napitke te otpatke odložiti u koš za smeće i bočice u spremnik na hodniku škole.

					  Članak 17.
Prije početka nastavnog sata, redar dočekuje nastavnika ispred učionice. 
Učenici ustajanjem pozdravljaju nastavnike, ravnateljicu i sve starije osobe koje ulaze ili izlaze iz učionice. 
					  Članak 18.
Raspored sjedenja u učionici određuju učenici, u dogovoru s razrednikom, na početku školske godine.
Bez odobrenja razrednika ili predmetnog nastavnika učenicima nije dozvoljeno mijenjati raspored sjedenja. Predmetni nastavnik ima pravo na satu svog predmeta razmjestiti učenike.

					  Članak 19.
Za vrijeme boravka u Školi učenik treba paziti na čistoću svog radnog mjesta i učionice. 
Pri odlasku iz Škole učenik je dužan svoje mjesto i okolinu ostaviti čisto.

					  Članak 20.
Za vrijeme nastave učenicima nije dozvoljen izlazak iz učionice bez odobrenja nastavnika.

					  Članak 21.
Ako učenik ulazi u učionicu za vrijeme nastave, treba pokucati, ući i pozdraviti, objasniti razlog svog dolaska ili kašnjenja, pa tek onda poći na svoje mjesto ili po obavljenom poslu uz pozdrav izaći iz razreda.
Svako kašnjenje učenika na nastavu, nastavnik je dužan evidentirati. 
Neopravdano kašnjenje razrednik evidentira kao neopravdani sat.
							
 Članak 22.
Na pitanja nastavnika učenici odgovaraju jasno i razgovijetno. Upadanje u riječ i dobacivanje primjedbi nije dopušteno. Tijekom nastave učenici se ne smiju dovikivati, prepirati i šetati po razredu. Tijekom posjeta kazalištu, kinu, na izložbama, izletima, ekskurzijama učenici su se dužni ponašati u skladu s ponašanjem u Školi.


    					  Članak 23.
Za kršenje odredbi ovog Pravilnika, nastavnik bilježi primjedbe u e-dnevnik za pojedinog učenika i izvješćuje razrednika. U slučaju težeg ili učestalog kršenja kućnog reda, učeniku se izriču odgovarajuće pedagoške mjere.
                                                          				      		                   
V. REDARI 

                                                            Članak 24.
Redare određuje razrednik svakog tjedna po dva učenika i to abecednim redom.
Dužnosti redara su slijedeće:
- prije početka nastave pregledavaju učionicu i o uočenim nepravilnostima ili oštećenjima izvješćuju dežurnog nastavnika
- pripremaju učionicu za nastavu, brišu ploču i donose prema potrebi nastavna sredstva i pomagala
- izvješćuju pedagoga, dežurnog nastavnika ili ravnatelja o nenazočnosti predmetnog nastavnika na nastavi ukoliko istog nema 10 minuta od početka nastavnog sata.
- prijavljuju nastavnicima nenazočne učenike
-upozoravaju na red i čuvaju stvari za vrijeme odmora,
-upozoravaju na čistoću i red u učionici u suradnji s dežurnim nastavnikom.
Neizvršavanje dužnosti redara povlači određenu sankciju: produženje dežurstva.

VI. RED NA HODNICIMA, STUBIŠTU I OSTALIM MJESTIMA 

					   Članak 25.
U Školi za vrijeme nastave dežuraju dva nastavnika, a prema rasporedu ravnatelja Škole.
Obveze i odgovornosti dežurnih nastavnika određuje ravnatelj.
Raspored dežurstava nastavnika objavljuje se na oglasnoj ploči u hodniku i zbornici Škole.

                                                               Članak 26.
Dežurni nastavnik ima sljedeće dužnosti: 
· preuzima evidencijski list o dežurstvu u zbornici škole 
· odlazi na sat posljednji
· evidentira razredne odjele bez nastavnika 
· koordinira i evidentira eventualnu moguću zamjenu, ako ima slobodnih nastavnika, u dogovoru s ravnateljem ili samostalno ako ravnatelj nije prisutan
· tijekom velikog odmora jedan nastavnik dežura na hodniku, dok drugi nastavnik dežura u vanjskom prostoru Škole.
· daje dozvolu učenicima za odlazak s nastave ako je to posljednji sat nastave i ako nema predmetnog nastavnika 
-    rješava probleme nastale tijekom dežurstva samostalno ili uz pomoć ravnatelja 
-    potpisuje evidencijski list na kraju dežurstva i ostavlja u zbornici na predviđenom 
     mjestu

			            Članak 27.
Korištenje mobilnih uređaja zabranjeno je u učionicama za vrijeme nastavnog sata, osim za potrebe nastave i uz odobrenje predmetnog nastavnika.
Zabrana korištenja mobitela u privatne svrhe za vrijeme nastavnog sata se odnosi na sve učenike i nastavnike. 
Prije početka nastavnog sata, učenici mobilne uređaje odlažu na za to određeno mjesto.
					 
  Članak 28. 
Hodnicima i stubištem učenici se u pravilu kreću desnom stranom kako ne bi pravili gužvu. Učenici uvijek moraju propustiti starije osobe pri ulazu ili izlazu iz prostorije.
				              
VII. IZOSTANCI UČENIKA
					  Članak 29.
Roditelji, odnosno skrbnici učenika odgovorni su za učenikovo redovito pohađanje nastave.

					   Članak 30.
Bez dozvole predmetnog nastavnika učenici ne smiju napuštati njegov nastavni sat, a bez dozvole dežurnog nastavnika više sati. Ukoliko se učenik ne osjeća dobro i ne može pratiti nastavu, predmetni ili dežurni nastavnik obvezan je telefonski obavijestiti roditelje učenika. Roditelj može doći po učenika, ovlastiti drugu osobu da dođe po učenika ili dati suglasnost da se učenika pusti samog s nastave. U slučaju hitne potrebe  zatražit će se pomoć liječnika, odnosno hitne medicinske službe i postupiti po njihovoj preporuci, te o tome odmah telefonski obavijestiti roditelje učenika. O svom postupanju i razgovoru s roditeljima predmetni ili dežurni nastavnik dužan je sačiniti bilješku u evidencijskom listu dežurstva te kratku bilješku u e-dnevniku.

					  Članak 31.
Dozvolu za izostanak učenika: 
· s jednog nastavnog sata daje predmetni nastavnik, 
· za izostanak do tri radna dana za koja nije dostavljena ispričnica razrednik, a ti dani  mogu biti uzastopni, 
· do sedam radnih dana ravnatelj, 
· više od sedam, a najviše do petnaest dana Nastavničko vijeće Škole. 

					   Članak 32. 
Ako učenik izostane zbog bolesti, roditelj ili staratelj učenika dužan je pisanim putem opravdati izostanak svog djeteta ( u pravilu putem e-dnevnika ) do tri pojedinačna ili uzastopna radna dana ili ispričnica nadležne institucije ako je učenik izostao s nastave zbog zdravstvenih razloga u trajanju duljem od tri dana uzastopno.
Rok za dostavu ispričnica je osam dana od povratka učenika u Školu, a primjereni rok za javljanje roditelja o razlogu izostanka učenika s nastave je tri dana.
Izostanak učenika s nastave može se opravdati i odgovarajućom potvrdom nadležne institucije, ustanove ili druge nadležne fizičke ili pravne osobe ( Ministarstvo unutarnjih poslova, sud, nadležni centar za socijalnu skrb, ustanova u koju je učenik uključen zbog pružanja pomoći ili dijagnostike, škola s umjetničkim programima, škola stranih jezika, učenički dom, sportski klub, kulturno-umjetničko društvu, kazalište u koje je učenik uključen, specijalistička organizacija u kojoj je obavljen pregled ili dijagnostička pretraga i drugo ) uključujući i e-potvrdu o narudžbi za pregled u zdravstvenoj ustanovi. 

                                                              Članak 33.
Kada iz zgrade izlazi čitav razredni odjel skupno pod vodstvom nastavnika, dužan je tiho napustiti učionicu i zgradu.





VIII. RAD U SPECIJALIZIRANOJ UČIONICI I KNJIŽNICI

                                                     Članak 34.
Učenici i nastavnici koji borave na nastavi u specijaliziranoj učionici s računalima, dužni su poštivati pravila ponašanja koja su javno istaknuta u toj učionici.
Po odlasku iz učionice, nastavnik ostaje zadnji i pregledava učionicu koja sadrži veći broj računalnih uređaja.
					    Članak 35.
Vrijeme rada knjižnice utvrđuje se na početku svake školske godine i objavljuje na mrežnoj stranici škole. Prava i dužnosti korisnika školske knjižnice regulirana su Pravilnikom o radu školske knjižnice. Oštećene ili izgubljene knjige se naplaćuju. 
Na kraju nastavne godine učenicima koji nisu vratili knjige, može se izdavanje školske svjedodžbe uvjetovati vraćanjem posuđenih knjiga ili plaćanjem nadoknade štete za izgubljene ili oštećene knjige.
					
IX. ZDRAVSTVENA ZAŠTITA UČENIKA
                                                           
                                                              Članak 36.
O svim pitanjima koja se odnose na zdravlje učenika, Škola surađuje sa zdravstvenim ustanovama.
					   Članak 37.
U ostvarivanju brige za zdravstvenu zaštitu učenici su dužni:
    - pristupiti liječničkim i drugim pregledima i predavanjima koje za njih organizira Škola
   - sudjelovati u svim drugim mjerama kojima se zaštićuje ili unapređuje zdravlje učenika.

					   Članak 38.
Za vrijeme bolesti učenik ne smije dolaziti na satove na kojima se provodi provjera znanja. Iznimno dopuštenje za dolazak učenika na provjeru znanja, u vrijeme trajanja bolesti, daje Nastavničko vijeće a na prijedlog razrednika uz obrazloženje bolesti i molbu učenika.
				      
X. RODITELJI

					    Članak 39.
Roditelji su dužni dolaziti u Školu radi informiranja o uspjehu i vladanju učenika u vrijeme koje je određeno za prijem roditelja. 
Roditelja se ne može primiti u vrijeme trajanja nastavnog sata.
Iznimno, u hitnim slučajevima, roditelji mogu tražiti razrednika ili nastavnika izvan određenoga termina, ali samo u vrijeme odmora i ne smiju ih zadržavati nakon početka nastavnoga sata.
Raspored primanja roditelja svakoga predmetnog nastavnika nalazi se na oglasnoj ploči i na web stranici Škole.

					     Članak 40.
Informacije se daju roditeljima tijekom nastavne godine zaključno s 31. svibnja, a za učenike četvrtih razreda do 15.svibnja. Tijekom lipnja roditelji ne mogu dolaziti na konzultacije, niti se smiju održavati roditeljski sastanci. Jedini razlozi za prijem roditelja tijekom lipnja su opravdanje izostanaka učenika.
Za vrijeme nastave u Školu mogu ući samo učenici, zaposlenici i stranke Škole. 
Roditelji učenika Škole mogu po potrebi doći zajedno s učenikom na individualne konzultacije  uz prethodnu najavu te u vrijeme koje je za tu svrhu odredio svaki predmetni nastavnik.                                                                                                                                        
Posljednja dva tjedna prije završetka nastavne godine ne organiziraju se roditeljski sastanci niti individualni informativni razgovori s pojedinim predmetnim nastavnicima.
Roditelji i zaposlenici moraju se odnositi jedni prema drugima s poštovanjem i uvažavanjem.
 
					     Članak 41.
Roditelji su dužni upozoriti razrednika pa ravnatelja o uočenim nedostacima u nastavi i odgojnom djelovanju. 					  
     Članak 42.
Učenici, radnici škole te druge osobe mogu boraviti u prostoru škole samo tijekom radnog vremena Škole osim u slučajevima organiziranih aktivnosti kao i u drugim slučajevima, o čemu odlučuje ravnatelj škole.
Tijekom popravnih, predmetnih i razrednih ispita, roditelji učenika ne bi smjeli boraviti u prostoru škole.
	
 XI. KRŠENJE KUĆNOG REDA

    Članak 43.
Postupanje prema odredbama ovoga Pravilnika sastavni je dio radnih obveza radnika i učenika Škole. Radnik koji postupi suprotno odredbama ovoga Pravilnika, odgovoran je za težu povredu radne obveze.
Učenik koji postupi suprotno odredbama ovoga Pravilnika, odgovoran je prema Statutu Škole.
Osobu koja za vrijeme boravka u Školi krši unutarnji red, dežurni nastavnik ili odgovorna osoba udaljit će iz prostora Škole, te postupati prema Pravilniku o načinu postupanja odgojno--obrazovnih radnika školskih ustanova u poduzimanju mjera zaštite prava učenika te prijave svakog kršenja tih prava nadležnim tijelima

XII. PRIJELAZNE I ZAVRŠNE ODREDBE

					     Članak 45.
Ovaj Pravilnik stupa na snagu osmog dana od dana objave na oglasnoj ploči Škole.

					     Članak 46.
Stupanjem na snagu ovog Pravilnika, prestaje važiti Pravilnik o kućnom redu Klasa: 003-05/18-02/05; Ur.broj:2176-53-07-18-01 od 31.01.2018.godine 

				                                PREDSJEDNIK ŠKOLSKOG ODBORA:

				                                ________________________
                                                                               Vanja Ličina, prof.
		
Ovaj Pravilnik objavljen je dana ______ 2024. godine na oglasnoj ploči Škole i stupio je
na snagu dana  _____ 2024.

							   RAVNATELJICA:

							  ___________________
							  Marina Jovanić, dipl.oec.

